Nekateri ljudje so poškodovani, zato hoduljo že od prvega dne uporabljajo zato, da se nanjo naslonijo. Če bi se poškodba hitro zacelila, hodulja ne bi pustila večjih stranskih učinkov, saj je ne bi uporabljali dlje časa. Če pa jo boste zaradi poškodbe morali uporabljati daljše časovno obdobje, vam bo hodulja močno poslabšala kakovost hoje. Večina ljudi oslabi počasi, bodisi zaradi bolečin, obrab ali drugih bolezni bodisi zaradi degenerativnih, nevroloških bolezni, neaktivnosti v starosti ipd. Zato se hodulja na neki točki začne tudi uporabljati. Ko jo uporabnik začne uporabljati, se na njeno pomoč po navadi zanaša dolgoročno. Ravno naslanjanje povzroči propad glavnih mišic, ki se uporabljajo za ravnotežje. Te mišice zaradi neuporabe začnejo propadati veliko hitreje, kot bi po naravni poti, zato se hodulja uporablja za to, da se človek posledično nanjo vedno bolj naslanja, dokler med hojo ne izjavi: »Si moram odpočiti, ker mi roke ne zdržijo več«. To pomeni, da takšen klient skoraj vse ravnotežje drži z rokami namesto s trupom. Od te točke naprej je samo vprašanje časa, kdaj bo takšen človek, če ne bo imel rehabilitacije, obležal in postal nemobilen oziroma nepokreten. Hodulja kratkoročno zelo poveča mobilnost človeka, dolgoročno pa mu to vzame.